Diari Oficial de la Generalitat Valenciana


Sumari del DOGV 5169, del 03-01-2006 (2005/14319)

ORDRE de 29 de desembre 2005, de la Conselleria d'Economia, Hisenda i Ocupació, per la qual es regulen i convoquen subvencions destinades a la implantació de plans integrals d'ocupació amb suport i plans integrals d'ocupació per a persones amb discapacitat, per al període 2006-2007.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5169

Data del DOGV
:   03-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/14012


Data del document
:   29-12-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

ORDRE de 29 de desembre 2005, de la Conselleria d'Economia, Hisenda i Ocupació, per la qual es regulen i convoquen subvencions destinades a la implantació de plans integrals d'ocupació amb suport i plans integrals d'ocupació per a persones amb discapacitat, per al període 2006-2007. [2005/M14663]
  
La present convocatòria d'ajudes respon al compromís de la Generalitat Valenciana de fomentar la inserció laboral de col·lectius amb especials dificultats, entre els quals es troben les persones desocupades que pateixen algun tipus de discapacitat. Com a continuació a l'experiència iniciada en l'exercici 2003, i a fi de dur a terme el compliment dels compromisos derivats de la revisió del Pacte Valencià pel Creixement i l'Ocupació 2001 €2006 (PAVACE), les ajudes estan destinades a finançar la realització d'itineraris integrals d'inserció desenvolupats per entitats promotores en què es proporciona una formació adequada en relació amb les ofertes existents, i fins i tot sobre com millorar les seues habilitats per a conéixer on estan les oportunitats d'ocupació, com superar una entrevista de treball, o quines actituds cal mantenir en l'empresa a fi de conservar l'ocupació, tot això encaminat a l'obtenció d'un ocupació durant l'execució del programa. Les subvencions adreçades a les entitats promotores es complementen amb ajudes a les empreses que contracten els desocupats participants en els itineraris.
  
Aquesta convocatòria arreplega dos tipus de programes: Pla Integral d'Ocupació amb Suport, destinat a persones desocupades de molt difícil inserció laboral, com són els discapacitats psíquics, els malalts mentals i les persones amb discapacitat física o sensorial superior al 65%, en el qual, a més de l'itinerari d'inserció, se subvenciona l'acompanyament en l'empresa ordinària una vegada efectuada la contractació, i el Pla Integral d'Ocupació per a Discapacitats, adreçat a desocupats amb discapacitats menys severes.
  
Els programes, igual que en la convocatòria per a 2004/2005, tindran un desenvolupament bianual per a facilitar la realització dels itineraris d'inserció i la consecució dels objectius marcats a les entitats promotores.
  
Aquestes ajudes seran cofinançades pel Fons Social Europeu, a càrrec del Programa Operatiu Integrat de la Generalitat Valenciana, aprovat per la Decisió C(2001) 249, de 7 de març de 2001, de la Comissió.
  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i pel Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
CAPÍTOL I
  
Disposicions generals
  
Article 1. Objecte de la subvenció
  
1. L'objecte de la present Ordre és establir un programa d'ajudes econòmiques destinades a afavorir la generació de l'ocupació a la Comunitat Valenciana, a través de plans integrals d'ocupació, adreçada als desocupats amb discapacitat.
  
2. Les ajudes que s'estableixen en la present Ordre només es concediran per a la millora de l'ocupabilitat dels desocupats integrats en els corresponents plans integrals d'ocupació, sempre que les accions d'inserció es porten a efecte a la Comunitat Valenciana.
  
Article 2. Àmbit dels plans integrals d'Ocupació
  
1. Les ajudes regulades en aquesta ordre estan orientades a donar suport als plans integrals d'ocupació adreçats als següents col·lectius de persones desocupades amb discapacitat:
  
1.1. Pla Integral Ocupació amb Suport, destinat a desocupats de molt difícil inserció per estar afectats tots els participants en el pla d'alguna d'aquestes discapacitats: discapacitat psíquica o malaltia mental igual o superior al 33%, o discapacitat física o sensorial del 65% o superior.
  
1.2. Pla Integral d'Ocupació per a Persones amb Discapacitat, destinat a un grup de participants integrat en la major part per desocupats amb discapacitats menys severes que les arreplegades per al programa d'ocupació amb suport.
  
2. De conformitat amb el que preveu l'article 1.2 de la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les Persones amb Discapacitat (BOE de 3 de desembre de 2003), en tot cas es consideraran afectats per una minusvalidesa en grau igual o superior al 33% els pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, i als pensionistes de classes passives que tinguen reconeguda una pensió de jubilació o de retir per incapacitat permanent per al servici o d'inutilitat.
  
A l'efecte de determinar el grau d'incapacitat de les persones que es troben en la situació descrita per a determinar la seua participació en un tipus o un altre dels plans descrits, s'aplicaran els criteris establits en la disposició addicional tercera del Reial Decret 357/1991. D'altra banda, en els casos d'incapacitat permanent total en què el certificat de l'organisme competent per al reconeixement arreplegue la concurrència de discapacitats de caràcter psíquic o malalties mentals, aquesta circumstància constituirà justificació suficient per a acreditar el requisit necessari per a la participació del desocupat en el Pla Integral d'Ocupació amb Suport.
  
3. Els requisits de desocupació i grau de minusvalidesa hauran de complir-se en el moment de la incorporació al programa d'inserció gestionat per l'entitat promotora beneficiària de les ajudes; a aquestos efectes es considerarà la data de la firma de l'acord d'adhesió al pla.
  
Article 3. Beneficiaris
  
Podran ser beneficiaris de les subvencions per al desenvolupament dels programes d'ocupació regulats en aquesta ordre:
  
1. En qualitat d'entitats promotores dels itineraris d'inserció:
  
a) Les administracions locals, així com les entitats dependents d'una administració local o vinculades a ella ubicades en l'àmbit territorial de la Comunitat Valenciana.
  
b) Les entitats que hagen subscrit pactes territorials per a l'Ocupació a través de convenis de col·laboració amb la Conselleria d'Economia, Hisenda i Ocupació, de conformitat amb el que disposa l'Ordre de 18 de desembre de 2002, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió de subvencions del Programa d'Ocupació Pública d'Interés Social i Foment del Desenvolupament Local, o la que s'hi aplique, si és el cas, durant el període de vigència d'aquesta ordre.
  
c) Les entitats sense ànim de lucre que acrediten experiència en la realització de processos d'inserció laboral de desocupats.
  
2. En qualitat d'entitats ocupadores, podran ser beneficiàries les persones físiques i les entitats públiques i privades que realitzen la seua activitat en el territori de la Comunitat Valenciana i contracten els desocupats participants en el pla integral d'ocupació per a desenvolupar la seua activitat laboral a centres de treball radicats a la Comunitat Valenciana, d'acord amb els requisits i les condicions que s'estableixen en aquesta ordre.
  
3. Limitacions per a obtenir la condició de beneficiari, tal com disposa l'article 13 de la Llei 38/2003, de 17 de novembre, General de Subvencions:
  
3.3.1. No podran obtenir la condició de beneficiari de les subvencions regulades en aquella Llei les persones o entitats en els que concórrega alguna de les circumstàncies següents:
  
a) Haver sigut condemnades mitjançant sentència ferma a la pena de pèrdua de la possibilitat d'obtenir subvencions o ajudes públiques.
  
b) Haver sol·licitat la declaració de concurs; haver sigut declarats insolvents en qualsevol procediment; trobar-se declarats en concurs; estar subjectes a intervenció judicial, o haver sigut inhabilitats conforme a la llei concursal sense que haja conclòs el període d'inhabilitació fixat en la sentència de qualificació del concurs.
  
c) Haver donat lloc, per causa per la qual hagueren sigut declarats culpables, a la resolució ferma de qualsevol contracte subscrit amb l'administració.
  
d) Estar sotmesa la persona física, els administradors de les societats mercantils o els que tinguen la representació legal d'altres persones jurídiques, en algun dels casos de la Llei 12/1995, d'11 de maig, d'Incompatibilitats dels Membres del Govern de la Nació i dels Alts Càrrecs de l'administració General de l'Estat; de la Llei 53/1984, de 26 de desembre, d'Incompatibilitats del Personal al Servici de les Administracions Públiques, o per tractar-se de qualsevol dels càrrecs electius regulats en la Llei Orgànica 5/1985, de 19 de juny, del Règim Electoral General, en els termes que s'hi estableixen o en la normativa autonòmica que regule aquestes matèries.
  
e) No trobar-se al corrent en el compliment de les obligacions tributàries o davant de la Seguretat Social imposades per les disposicions vigents.
  
f) Tenir la residència fiscal en un país o un territori qualificat reglamentàriament com a paradís fiscal.
  
g) No trobar-se al corrent de pagament d'obligacions per reintegrament de subvencions.
  
h) Haver sigut sancionat mitjançant una resolució ferma amb la pèrdua de la possibilitat d'obtenir subvencions segons la Llei 38/2003, de 17 de novembre, General de Subvencions, o la Llei General Tributària.
  
3.3.2. En cap cas podran obtenir la condició de beneficiari les associacions incloses en les causes de prohibició previstes en els apartats 5 i 6 de l'article 4 de la Llei Orgànica 1/2002, de 22 de març, del Dret d'Associació.
  
Tampoc podran obtenir la condició de beneficiari les associacions respecte de què s'haguera suspés el procediment administratiu d'inscripció per trobar-se indicis racionals d'il·licitud penal, en aplicació del que disposa l'article 30.4 de la Llei Orgànica 1/2002, en tant no recaiga una resolució judicial ferma en virtut de la qual puga practicar-se la inscripció en el corresponent registre.
  
3.3.3. Les prohibicions contingudes en els paràgrafs b), d), e), f) i g) de l'apartat 3.3.1 i en l'apartat 3.3.2 d'aquest article seran tingudes en compte de forma automàtica i subsistiran mentre concórreguen les circumstàncies que, en cada cas, les determinen.
  
3.3.4. Les prohibicions contingudes en els paràgrafs a) i h) de l'apartat 3.3.1 d'aquest article seran tingudes en compte de forma automàtica. L'abast de la prohibició serà el que determine la sentència o la resolució ferma. Si no n'hi ha, l'abast es fixarà d'acord amb el procediment determinat reglamentàriament, sense que puga excedir de cinc anys en el cas que la prohibició no derive de sentència ferma.
  
3.3.5. La consideració i l'abast de la prohibició continguda en el paràgraf c) de l'apartat 3.3.1 d'aquest article es determinaran d'acord amb el que estableix l'article 21, en relació amb l'article 20.c) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2002, de 16 de juny.
  
CAPÍTOL II
  
Quantia, condicions i concessió de les ajudes
  
Article 4. Pla Integral d'Ocupació amb Suport
  
Aquest Pla està destinat a desocupats de molt difícil inserció, per estar afectats tots els participants en el pla per alguna d'aquestes discapacitats: discapacitat psíquica o malaltia mental igual o superior al 33%, o discapacitat física o sensorial del 65% o superior.
  
1. Ajudes a l'entitat promotora del projecte:
  
1.1. La quantia màxima de les ajudes destinades a l'entitat promotora es determinarà pel Servef en la resolució d'atorgament en funció del nombre de desocupats que calga atendre en l'itinerari d'inserció, que serà com a mínim de 15 desocupats, així com en funció de les insercions que hauran d'aconseguir-se, d'acord amb el projecte presentat per l'entitat promotora i amb els criteris establits en els apartats següents.
  
1.2. El criteri per al càlcul de l'ajuda es basarà en els conceptes següents:
  
1.2.1. Una ajuda per atenció al desocupat en el seu itinerari d'inserció a raó de 1.800 euros per cada un dels desocupats participants en el projecte, acumulable a les ajudes descrites en els paràgrafs següents.
  
1.2.2. Per atenció als discapacitats que hagen sigut inserits en una empresa mitjançant la intermediació de l'entitat promotora del projecte, una ajuda de 1200 euros, sempre que el contracte estiga en vigor dins del temps de duració del projecte subvencionat.
  
1.2.3. Una ajuda per un import de 10.500 euros per cada inserció de caràcter estable i a jornada completa dels desocupats inserits i participants en el projecte.
  
1.2.4. Una ajuda per contracte temporal i a jornada completa de 3.000 euros per a contractes de tres mesos, i de 4.500 euros per a contractes de sis mesos. Aquestes ajudes són incompatibles entre si, i correspon la d'import superior en el cas de concurrència en un mateix treballador. No obstant això, seran subvencionables fins a dos contractes de tres mesos per treballador i s'aplicarà una quantia de 1.500 euros pel segon contracte. En els casos en què es produïsca la conversió a indefinit d'algun d'aquestos contractes temporals subvencionats, l'import de les ajudes establides en aquest paràgraf serà deduït de l'establit en l'apartat anterior per a les insercions de caràcter estable.
  
1.2.5. Si aquestes contractacions foren a temps parcial, podran ser objecte de subvenció sempre que el contracte tinga, almenys, una duració de 20 hores setmanals, amb reducció proporcional de l'import de l'ajuda prevista.
  
1.2.6. Les insercions previstes en els apartats anteriors podran realitzar-se tant en empreses ordinàries com en centres especials d'ocupació; en aquest cas les quanties de les ajudes corresponents es reduiran en un 50%.
  
1.2.7. La liquidació de la subvenció concedida s'efectuarà en funció dels objectius aconseguits, i s'aplicaran per a calcular-la els imports establits en els apartats anteriors.
  
2. Ajudes a l'entitat ocupadora del projecte:
  
2.1. Per cada inserció de caràcter estable, per contracte indefinit inicial o per conversió de contracte temporal subscrit durant la vigència del Pla i a jornada completa de les persones participants en el projecte, correspondrà una ajuda la quantia de la qual serà l'establida per a la contractació indefinida de discapacitats per l'empresa ordinària regulada en la convocatòria d'ajudes de foment d'ocupació per a discapacitats que s'efectue sobre la base del Reial Decret 1.451/1983, d'11 de maig, pel qual, en compliment del que preveu la Llei 13/1982, de 7 d'abril, es regula l'ocupació selectiva i les mesures de foment d'ocupació per a discapacitats, incrementada en un 25%.
  
2.2. Una ajuda de 3.000 euros per cada contracte de sis mesos com a mínim i a jornada completa, dels discapacitats participants en el projecte, o de 1.500 euros en el cas que el contracte siga de tres mesos com a mínim i a jornada completa. En els casos en què es produïsca la conversió a indefinit d'algun d'aquestos contractes temporals subvencionats, l'import de les ajudes establides en aquest paràgraf serà deduït de l'establit en l'apartat anterior per a les insercions de caràcter estable.
  
2.3. Si aquestes contractacions foren a temps parcial, podrà ser objecte de subvenció sempre que el contracte tinga, almenys, una duració de 20 hores setmanals, amb reducció proporcional de la quantia de l'ajuda.
  
3. L'import de les ajudes per inserció de caràcter estable mitjançant la modalitat de contractació de fix discontinu, tant per a les entitats promotores com per a les entitats col·laboradores, serà del 25% de l'import de l'ajuda corresponent a la contractació indefinida a temps complet.
  
4. Els itineraris d'inserció i les contractacions que se'n deriven hauran de dur-se a terme durant la vigència del projecte subvencionat a l'entitat promotora dels itineraris, sense excedir del 30 de desembre de 2007. El desenvolupament dels projectes s'iniciarà en el termini màxim d'un mes des de la notificació de la resolució de concessió de l'ajuda.
  
5. L'ajuda a l'entitat ocupadora regulada en l'apartat 2 està sotmesa al règim d'ajudes de minimis establit en el Reglament (CE) núm. 69/2001 de 12 de gener de 2001, de la Comissió, relatiu a l'aplicació dels articles 87 i 88 del Tractat CE a les ajudes de minimis, publicat en el DOCE de data 13 de gener de 2001, en el cas que les entitats ocupadores siguen empreses; persones físiques o jurídiques, amb independència de la forma jurídica adoptada per a constituir-se.
  
6. Aquest Pla està finançat pel Fons Social Europeu en un 70%, a través del Programa Operatiu Integrat de la Generalitat Valenciana, aprovat per la Decisió C(2001) 249, de 7 de març de 2001, de la Comissió.
  
Article 5. Pla Integral d'Ocupació per a Persones amb Discapacitat
  
Aquest Pla Integral d'Ocupació va destinat, majoritàriament, a persones desocupades amb un grau de discapacitat física o sensorial igual o superior al 33%.
  
1. Ajudes a l'entitat promotora del projecte:
  
1.1 Els projectes hauran de marcar la participació de trenta desocupats que pertanyen al col·lectiu objecte del Pla per a la realització dels itineraris d'inserció personalitzats previstos en la present convocatòria. A l'acabament del Pla haurà d'acreditar-se la inserció laboral de vint dels participants, amb contractes d'una duració mínima de tres mesos. Excepcionalment, es podran aprovar projectes de diferent nombre de participants, per als quals s'establiran uns objectius d'inserció que respecten la proporcionalitat prevista en el paràgraf anterior.
  
1.2. La quantia de l'ajuda s'establirà en la resolució de concessió i es calcularà a raó d'un import mitjà de 3.000 euros per participant. Una vegada finalitzat el Pla, la liquidació de l'ajuda concedida es realitzarà tenint en compte els objectius establits en la resolució i conforme als imports previstos en el següent apartat.
  
1.3. El criteri per al càlcul de la liquidació de l'ajuda es basarà en els conceptes següents:
  
1.3.1. Una ajuda per atenció al desocupat en el seu itinerari d'inserció a raó de 1.200 euros cada un dels desocupats participants en el projecte, acumulable a les ajudes descrites en els paràgrafs següents.
  
1.3.2. Una ajuda per un import de 7.500 euros per cada inserció de caràcter estable i a jornada completa dels desocupats inserits i participants en el projecte.
  
1.3.3. Una ajuda per contracte temporal i a jornada completa de 1.500 per a contractes de tres mesos, i de 3.000 euros per a contractes de sis mesos. Aquestes ajudes són incompatibles entre si, i correspon la d'import superior en cas de concurrència en un mateix treballador. No obstant això, serà subvencionable un segon contracte de tres mesos per un mateix treballador i s'aplicarà el mateix import de 1.500 euros. En els casos en què es produïsca la conversió a indefinit d'algun d'aquestos contractes temporals subvencionats, l'import de les ajudes establides en aquest paràgraf serà deduït de l'establit en l'apartat anterior per a les insercions de caràcter estable.
  
1.3.4. Una ajuda de 900 euros per cada cas d'autocol·locació o autoocupació dels desocupats que participen en el Pla que es produïsca una vegada finalitzat el tercer mes de participació en l'itinerari, acumulable a l'ajuda per contractació temporal arreplegada en l'apartat.
  
1.3.5. Si aquestes contractacions foren a temps parcial, podran ser objecte de subvenció sempre el contracte tinga, almenys, una duració de 20 hores setmanals, amb reducció proporcional de la quantia de l'ajuda.
  
2. Ajudes a l'entitat ocupadora del projecte:
  
2.1. Per cada inserció de caràcter estable, per contracte indefinit inicial o per conversió de contracte temporal subscrit durant la vigència del Pla, i a jornada completa de les persones participants en el projecte, correspondrà una ajuda la quantia de la qual serà l'establida per a la contractació indefinida de discapacitats per l'empresa ordinària regulada en la convocatòria d'ajudes de foment d'ocupació per a discapacitats que s'efectue per a 2006 sobre la base del Reial Decret 1.451/1983, d'11 de maig, pel qual, en compliment del que preveu la Llei 13/1982, de 7 d'abril, es regula l'ocupació selectiva i les mesures de foment d'ocupació per a discapacitats, incrementada en un 25%.
  
2.2. Una ajuda de 3.000 euros per cada contracte de sis mesos com a mínim i a jornada completa dels desocupats discapacitats que participen en el projecte, o de 1.500 euros en el cas que el contracte siga de tres mesos com a mínim i a jornada completa. En els casos en què es produïsca la conversió a indefinit d'algun d'aquestos contractes temporals subvencionats, l'import de les ajudes establides en aquest paràgraf serà deduït de l'establit en l'apartat anterior per a les insercions de caràcter estable.
  
2.3. Si aquestos contractes foren a temps parcial, podrà ser objecte de subvenció sempre que el contracte tinga, almenys, una duració de 20 hores setmanals, amb reducció proporcional de la quantia de l'ajuda.
  
3. L'import de les ajudes per inserció de caràcter estable mitjançant la modalitat de contractació de fix discontinu, tant per a les entitats promotores com per a les entitats col·laboradores, serà del 25% de l'import de l'ajuda corresponent a la contractació indefinida a temps complet.
  
4. Els itineraris d'inserció i les contractacions que se'n deriven hauran de dur-se a terme durant la vigència del projecte subvencionat a l'entitat promotora dels itineraris, sense excedir el 31 d'octubre de 2007.
  
5. L'ajuda a l'entitat ocupadora regulada en l'apartat 2.2 està sotmesa al règim d'ajudes de minimis, establit en el Reglament (CE) núm. 69/2001, de 12 de gener de 2001, de la Comissió, relatiu a l'aplicació dels articles 87 i 88 del Tractat CE a les ajudes de minimis, publicat en el DOCE de data 13 de gener de 2001, en el cas que les entitats ocupadores siguen empreses; persones físiques o jurídiques, amb independència de la forma jurídica adoptada per a constituir-se.
  
6. Aquest Pla està finançat pel Fons Social Europeu en un 70%, a través del Programa Operatiu Integrat de la Generalitat Valenciana, aprovat per la Decisió C(2001) 249, de 7 de març de 2001, de la Comissió.
  
Article 6. Funcionament del Pla Integral d'Ocupació
  
1. Els centres Servef remetran a les entitats beneficiàries un nombre suficient de desocupats del col·lectiu que pertanyen a aquest Pla d'acord amb els participants establits en la resolució de concessió, perquè siguen atesos per aquestes a través d'un itinerari d'inserció que incloga l'orientació professional, l'alliçonament per a l'ocupació, la motivació i, en general, el suport necessari per a la integració laboral dels d'aquells. Les entitats promotores hauran de presentar el certificat d'inici amb la totalitat dels participants en el termini màxim de sis mesos des de la notificació de la resolució de concessió.
  
En el cas que els desocupats causaren baixa en el programa, l'entitat promotora haurà de comunicar la causa de la baixa del participant i la vacant serà substituïda pel centre Servef corresponent. En tot cas, no podrà substituir-se durant la vigència del pla a més del 50% dels participants inicialment seleccionats i arreplegats en el certificat d'inici.
  
En el cas que els desocupats remesos pels centres Servef no representen un nombre suficient per a completar el total de participants en el projecte aprovat a l'entitat promotora, aquesta podrà oferir la participació en els itineraris d'inserció a altres desocupats que complisquen els requisits establits per a cadascun dels col·lectius dels plans regulats en la present ordre.
  
2. El desocupat participant, abans d'incorporar-se al projecte i de l'inici de l'itinerari d'inserció, subscriurà davant de l'entitat promotora un document pel qual s'hi adhereix i es compromet a realitzar-lo íntegrament, excepte causes justificades.
  
3. Els llistats de participants en el Pla es presentaran a través de l'aplicació informàtica SIDEC, que serà facilitada pel Servef als beneficiaris de les ajudes amb una periodicitat trimestral, des de la presentació del certificat d'inici del pla.
  
4. L'itinerari d'inserció haurà d'iniciar-se, en tot cas, amb una entrevista individualitzada en profunditat orientada a concretar l'aptitud i l'actitud del desocupat enfront de la recerca d'ocupació, que servirà per a determinar les futures accions que calga desenvolupar i que, en funció de les necessitats de l'individu, podran consistir en orientació professional, aplicació de tècniques de motivació i comunicació (individuals o en grup), i accions formatives (individuals o en grup) sobre desenvolupament d'habilitats personals per a l'ocupació de caràcter general o en relació amb un sector d'activitat específic.
  
El personal tècnic que duga a terme les accions indicades en el paràgraf anterior estarà integrat per llicenciats, preferentment, en Psicologia, Pedagogia o semblant, o diplomats en les mateixes àrees de coneixement, amb formació o experiència en la realització d'aquelles. Quan es tracte de formació relacionada amb un sector d'activitat específic, el personal que la impartisca haurà d'acreditar que hi té coneixements o experiència.
  
Les accions realitzades hauran d'aparéixer en la fitxa personalitzada a què es refereix l'apartat tercer de l'article 16, amb indicació del tipus d'acció, del grup a què pertany dins dels descrits en el paràgraf precedent, de la duració i del personal que les ha impartides.
  
5. Els desocupats participants en els itineraris d'inserció tindran dret a l'expedició, per part de les entitats promotores o col·laboradores, d'un certificat pel qual s'acredite la seua participació en el pla integral d'ocupació, seguint el model normalitzat.
  
6. En el mes de febrer de 2007, les entitats promotores facilitaran a la direcció territorial d'ocupació corresponent les dades provisionals sobre el compliment d'objectius en el model normalitzat que serà proporcionat pel Servef.
  
Article 7. Procediment de concessió
  
1. La competència per a resoldre les sol·licituds i concedir les ajudes de les entitats promotores correspon a la directora general del Servef i la competència per a resoldre les sol·licituds i concedir les ajudes de les entitats ocupadores correspon als directors territorials d'Ocupació del Servef, per delegació de la directora general del Servef; en tots dos casos la instrucció del procediment serà duta a terme per les direccions territorials d'ocupació del Servef.
  
2. La concessió d'aquestes subvencions s'efectuarà en règim de concurrència competitiva, entenent per això la que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, de les sol·licituds entre si, d'acord amb els criteris establits en la present convocatòria, amb estimació de les ajudes per als projectes a què s'haja atorgat major valoració, fins que s'extingisca el crèdit pressupostari. A aquestos efectes, es constituirà una comissió de valoració i seguiment dels plans que estarà formada per cinc membres, amb la composició següent: president, el cap de l'Àrea de Foment d'Ocupació, o la persona en qui delegue; quatre vocals, un per cada direcció territorial de Foment d'Ocupació, i un representant de l'Àrea de Foment d'Ocupació, qui actuarà com a secretari.
  
3. Una vegada instruïts els expedients, seran remesos a la Comissió de Valoració i Seguiment que, atenent els criteris establits en els articles 14 i 19, emetrà el corresponent informe sobre l'avaluació dels projectes i l'import de l'ajuda que individualment s'ha assignat a cadascun. L'òrgan instructor, a la vista de l'informe indicat, elaborarà la corresponent proposta de resolució per a remetre'l a la directora general del Servef. En el cas dels expedients relatius a les entitats ocupadores, la remissió a la Comissió s'efectuarà de forma trimestral al llarg de la vigència dels terminis de presentació de sol·licituds.
  
4. El termini màxim per a resoldre i notificar la resolució procedent serà de sis mesos a comptar des de l'endemà de la presentació de la sol·licitud en qualsevol dels registres d'entrada del Servef, en el cas de les entitats col·laboradores. Per a les sol·licituds presentades per les entitats promotores, el termini màxim per a resoldre i notificar la resolució procedent serà de sis mesos a comptar des de l'endemà de la publicació de la resolució per la qual es dóna publicitat a la dotació pressupostària corresponent.
  
5. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre la sol·licitud.
  
6. La resolució de concessió de les ajudes fixarà expressament la seua quantia econòmica, així com el nombre de desocupats participants que calga atendre en l'itinerari d'inserció i el nombre d'insercions laborals previstes, i incorporarà, si és el cas, les condicions, obligacions i determinacions accessòries a què ha de subjectar-se el beneficiari, i es notificarà als interessats en els termes previstos en l'article 58 de la Llei 30/1992, abans mencionada.
  
7. Les resolucions que es dicten a l'empara de la present Ordre esgotaran la via administrativa, i contra elles, els interessats podran interposar-hi un recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa, o, potestativament, un recurs de reposició davant de l'òrgan que va dictar la resolució en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercitar-ne, si és el cas, qualsevol altre que consideren procedent. Quan la interessada siga una administració local, podrà efectuar un requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir del dia següent al de la notificació, en els termes previstos en l'article 44 de la Llei 29/1998.
  
Contra la desestimació per silenci administratiu s'hi podrà interposar idèntic recurs, en el termini de sis mesos des que haguera finalitzat el termini que per a dictar i notificar la resolució expressa es menciona en el punt 2 d'aquest article, tot això de conformitat amb el que disposa l'article 46.1 de la Llei 29/1998, de 13 de juliol, de la Jurisdicció Contenciosa Administrativa; i sense perjuí del que disposen els articles 116 i 117, abans mencionats.
  
Article 8. Resolució d'incidències
  
1. Els òrgans competents per a resoldre les incidències que es produïsquen després de la concessió, com ara pròrrogues de terminis, modificacions justificades o qualsevol variació de les condicions particulars de la concessió, seran els directors territorials d'Ocupació del Servef, per delegació de la directora general del Servef.
  
2. L'entitat beneficiària haurà de comunicar a la direcció territorial d'Ocupació corresponent, durant el termini de vigència de l'expedient, la sol·licitud o la concessió d'altres ajudes públiques o privades que haguera sol·licitat o obtingut per al mateix projecte o actuació que se subvenciona mitjançant la present Ordre.
  
Article 9. Modificació i reintegrament de les ajudes concedides
  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per unes altres administracions o ens públics o privats, podrà donar lloc a la modificació de la resolució de concessió.
  
2. A més de les causes d'invalidesa de la resolució de concessió, arreplegades en l'article 36 de la Llei General de Subvencions, donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos previstos en l'article 37 de la mateixa llei.
  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i la incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions.
  
4. El procediment de reintegrament de subvencions es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 10. Control de les ajudes
  
1. Correspondrà a les direccions territorials d'Ocupació del Servef dur a terme la funció de control de les subvencions concedides, així com l'avaluació i el seguiment del present programa, en col·laboració amb la Comissió de Valoració i Seguiment dels Plans prevista en l'article 7 d'aquesta ordre.
  
2. Per a la realització d'aquestes funcions s'utilitzaran tots els mitjans que estiguen a disposició del Servef, fins i tot la contractació amb tercers, i la col·laboració en el marc que pertoque amb la Inspecció de Treball i Seguretat Social.
  
3. El beneficiari està obligat a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions, que es realitzen per part de la Intervenció General i, si és el cas, de les institucions comunitàries, per estar les ajudes finançades pel Fons Social Europeu,. A aquestos efectes haurà de disposar dels llibres comptables, els registres diligenciats i la resta de documents auditats com calen els termes exigits per la legislació mercantil i sectorial aplicable al beneficiari en cada cas. Així mateix està obligat a conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control. De la mateixa manera, el beneficiari ha de complir l'obligació de col·laboració amb el control financer, de conformitat amb el que disposa l'article 46 de la Llei 38/2003, de 17 de novembre, General de Subvencions.
  
CAPÍTOL III
  
Subvencions adreçades a les entitats promotores
  
Article 11. Presentació de sol·licituds, documentació i termini
  
1. Les entitats promotores dels itineraris d'inserció, definides en l'article 3 d'aquesta ordre, presentaran la sol·licitud d'ajuda en un imprés normalitzat, junt amb la documentació requerida, en les direccions territorials d'Ocupació del Servef, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per Llei 4/1999.
  
La documentació que s'adjunte a la sol·licitud es presentarà en dues còpies i original, que serà tornada després de ser compulsada.
  
2. Amb caràcter general, a la sol·licitud caldrà adjuntar-hi els documents que a continuació s'indiquen:
  
a) Documentació acreditativa i identificativa de l'entitat sol·licitant i del seu representant legal. Les entitats sense ànim de lucre hauran de presentar una còpia compulsada de l'escriptura pública de constitució i dels estatuts on conste que disposen de personalitat jurídica i no tenen fins lucratius. S'exceptua a les administracions locals o entitats públiques de la presentació d'aquestos documents, entenent a efectes d'aquesta ordre per administracions públiques i entitats de dret públic, les administracions i les entitats a què es refereix l'article 2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els casos requerits i en els termes establits en l'Ordre de 30 de maig de 1996, de la Conselleria d'Economia i Hisenda, (DOGV núm. 2.775, de 21 de juny de 1996), la validesa de la qual haurà d'estendre's al moment en què finalitze el termini de presentació de sol·licituds. Entre aquesta documentació, i només respecte de la que corresponga a l'Agència Estatal Tributària, haurà d'aportar-se:
  
- Autorització expressa al Servici Valencià d'Ocupació i Formació per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'emplenament del corresponent model normalitzat.
  
- En el cas de falta d'autorització, haurà de presentar-se un certificat d'estar al corrent en el compliment de les obligacions tributàries, la validesa del qual haurà d'estendre's a la data d'acabament del termini de presentació de sol·licituds.
  
c) A més del que preveu l'apartat anterior, s'aportarà una declaració responsable de no estar sotmesos en les altres prohibicions per a obtenir la condició de beneficiari, assenyalades en els apartats 3.3.1 i 3.3.2 de l'article 3 de l'ordre.
  
d) Dades de domiciliació bancària d'acord amb el model normalitzat (fitxa de manteniment de tercers), en dos exemplars originals.
  
e) Memòria explicativa del projecte, que contindrà necessàriament una memòria d'activitats i una memòria econòmica. La presentació de la memòria explicativa es considera requisit imprescindible per a valorar la sol·licitud. Els epígrafs mínims de la memòria d'activitats i de la memòria econòmica són els que s'especifiquen en els articles següents.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb aquesta ordre resulte exigible, es requerirà l'interessat, tal com disposa l'article 71.1 perquè, en el termini de 10 dies, esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, i s'arxivarà la sol·licitud en els termes previstos en l'article 42 de l'esmentada llei.
  
4. L'administració podrà demanar de la persona o de l'entitat sol·licitant l'aportació addicional d'uns altres documents o dades aclaridores que considere necessaris per a resoldre millor la sol·licitud presentada.
  
5. El termini de presentació de sol·licituds serà de trenta dies naturals a comptar des de l'endemà de la publicació d'aquesta ordre en el Diari Oficial de la Generalitat Valenciana.
  
Article 12. Contingut i presentació de la memòria d'activitats
  
La memòria d'activitats farà referència, com a mínim, als aspectes següents:
  
1. Denominació del projecte.
  
2. Memòria d'activitats del projecte, incloent-hi una enumeració detallada de cadascuna de les accions que el componen. En aquest apartat, i a efectes de complir al que preveu el Reglament (CE) número 1.159/2000, de 30 de maig de 2000, de la Comissió, sobre activitats d'informació i publicitat que han de dur a terme els estats membres en relació amb les intervencions dels fons estructurals, el sol·licitant de l'ajuda haurà de preveure i pressupostar les mesures que adopte en matèria d'informació i publicitat.
  
3. Descripció de l'experiència de l'entitat sol·licitant en la realització de processos d'inserció laboral de desocupats que hagen sigut objecte de subvenció pública en programes de foment d'ocupació.
  
4. Llista de mitjans materials i recursos humans de què disposa o de què es dotarà el sol·licitant, en la qual s'especifiquen les condicions d'aquells i l'historial i capacitats d'aquestos (currículum professional), amb indicació dels que s'afectaran per a dur a terme les accions proposades. Es detallarà la situació jurídica de l'immoble o dels immobles on es desenvoluparà el projecte tot indicant si es tracta de béns propis de l'entitat o en lloguer, així com si l'entitat pot tenir-los en el moment de presentació de la sol·licitud i, en cas contrari, el temps que considera necessari per a tenir-los.
  
5. Lloc on es realitzaran les accions.
  
6. Calendari del projecte amb indicació de la data prevista d'inici i d'acabament. La data límit d'acabament dels projectes serà el 30 de desembre de 2007 per al Pla Integral d'Ocupació amb Suport, i el 31 d'octubre de 2007 per al Pla Integral d'ocupació per a persones amb discapacitat. També s'especificarà la duració de les distintes actuacions o fases intermèdies que tinguen una entitat pròpia a juí del promotor en el desenvolupament i l'execució del projecte.
  
7. El nombre d'insercions previstes en el projecte.
  
8. Llista d'entitats ocupadores que estiguen disposades a col·laborar en el projecte.
  
Tots els aspectes detallats en la memòria d'activitats hauran de ser emplenats seguint el model normalitzat que serà facilitat en les direccions territorials d'Ocupació, i que podrà trobar-se publicat en la web del Servef (www.servef.com).
  
Article 13. Contingut i presentació de la memòria econòmica
  
La memòria econòmica farà referència, com a mínim, als aspectes següents:
  
1. Previsió del cost del projecte. Es detallaran les despeses específiques associades a l'execució, excloent-ne els impostos que no siguen suportats pel beneficiari, d'acord amb els següents conceptes que seran elegibles per l'entitat promotora, a excepció de les despeses previstes en l'apartat 6 per ser d'obligat compliment.
  
2. Les despeses salarials del personal propi o contractat per l'entitat promotora per al desenvolupament del projecte no podran superar, en el cas del personal de suport, els 1.500 euros mensuals per treballador, i en el cas del personal tècnic, 2.100 euros mensuals per treballador a jornada completa. Es podran imputar les despeses de personal suportats des de l'1 de gener de 2006.
  
3. Les despeses de formació per als desocupats que, si és el cas, es duguen a terme per mitjans externs, no podran superar el 5% del cost total del projecte.
  
4. L'import de les despeses corrents imputables al projecte no podrà superar el 20% del cost total del projecte.
  
5. Les despeses de dietes i despeses de desplaçament es podran imputar al projecte amb un límit màxim del 5% del cost total del projecte.
  
6. Previsió de despeses d'informació i publicitat del projecte de conformitat, amb indicació que el projecte ha sigut finançat pel Fons Social Europeu d'acord amb el que preveu el Reglament (CE) núm. 1.159/2000, de 30 de maig, de la Comissió, sobre les activitats d'informació i publicitat que han de dur a terme els estats membres en relació amb les intervencions dels fons estructurals. Aquestes despeses podran imputar-se al projecte amb el límit del 3% del cost total del projecte.
  
7. Recursos econòmics disponibles per l'entitat sol·licitant, tot especificant els recursos propis que es destinaran al finançament del projecte i indicant el percentatge que representen respecte del cost total.
  
Tots els aspectes detallats en la memòria econòmica hauran de ser emplenats seguint el model normalitzat que serà facilitat en les direccions territorials d'Ocupació del Servef, i que podrà trobar-se publicat en la web del Servef (www.servef.com).
  
Article 14. Criteris per a la concessió de les ajudes
  
Els projectes seran avaluats tenint en compte les següents condicions de priorització:
  
a) L'experiència acreditada de l'entitat sol·licitant en la realització de processos d'inserció laboral de desocupats i que hagen sigut objecte de subvenció pública en programes de foment d'ocupació amb el suport de les administracions públiques.
  
b) Els resultats obtinguts en l'execució de plans integrals d'ocupació subvencionats pel Servef en anys anteriors, en especial en el col·lectiu objecte d'actuació.
  
c) La dotació d'equipament i d'instal·lacions del centre adequades al desenvolupament del projecte.
  
d) El currículum professional de les persones que seran contractades per a la gestió del projecte que calga subvencionar i del personal propi de l'entitat que hi col·laborarà.
  
e) La llista d'entitats ocupadores que estarien disposades a col·laborar amb l'entitat promotora del projecte contractant els desocupats que realitzen l'itinerari.
  
f) L'esforç cofinanciador de l'entitat promotora.
  
g) El projecte presentat seguint els aspectes detallats en la memòria explicativa regulada en aquesta ordre, amb especial referència a les accions previstes per als desocupats en els itineraris, així com els objectius d'inserció que es prevegen.
  
h) L'àmbit de geogràfic en què es realitzen les actuacions previstes en el projecte.
  
Article 15. Incompatibilitats
  
Les entitats promotores no podran acollir-se a les ajudes establides per a les entitats ocupadores respecte dels participants en els projectes beneficiaris d'ajuda que elles promoguen.
  
Les ajudes a les entitats promotores a l'empara dels plans d'ocupació previstos en aquesta ordre són incompatibles amb qualsevol altra ajuda de foment d'ocupació que tinga el mateix objecte.
  
Article 16. Justificació i liquidació de les ajudes
  
1. La presentació de justificacions haurà de tenir lloc en el termini que s'especifique en la resolució i, en tot cas, com a dates límit el 31 de gener de 2007 per a les despeses corresponents a l'anualitat de 2006, el 20 de novembre de 2007 per a les despeses d'aquesta segona anualitat fins aquesta data, i el 31 de gener de 2008 per a la resta de despeses de 2007 en el cas del Pla Integral d'Ocupació amb Suport.
  
2. La subvenció concedida es destinarà al compliment de la finalitat i de les obligacions contingudes en la resolució de concessió, tenint en compte que el cost total del projecte es finançarà a càrrec dels pressupostos de 2006, per a les actuacions corresponents a aquesta anualitat, i la resta a càrrec dels pressupostos de 2007.
  
3. La liquidació de la subvenció s'efectuarà mitjançant l'acreditació de la despesa efectivament realitzada amb l'aportació del corresponent compte justificatiu en què, sota la responsabilitat del declarant, s'inclourà la declaració de les activitats realitzades que han sigut finançades amb la subvenció i el cost, amb el desglossament de cadascuna de les despeses incorregudes. El resum de despeses s'aportarà igualment a través de l'aplicació informàtica SIDEC i seran acreditades mitjançant les corresponents factures o altres justificants de valor probatori equivalent, d'acord amb el que disposa el Reial Decret 1.496/2003, de 28 de novembre, i la resta de normativa vigent, excloent-ne els impostos que no siguen suportats pel beneficiari. La liquidació s'efectuarà d'acord amb els criteris qualitatius i quantitatius arreplegats en l'article 13, per a les despeses imputables al desenvolupament del projecte.
  
A aquesta documentació s'hi adjuntarà:
  
- Un document en imprés normalitzat firmat pel treballador, l'entitat ocupadora i l'entitat promotora, que acreditarà que s'ha realitzat la contractació del desocupat en els termes establits en aquesta ordre, així com una còpia dels contractes i de l'alta del treballador en la Seguretat Social, que justifiquen el compliment d'objectius objecte de subvenció per part de la promotora. En el cas de contractes temporals efectuats per obra o servici, haurà d'aportar-se, a més, un document justificatiu de la duració final del contracte a efectes de constatar que s'adequa als mínims establits en la present Ordre.
  
- Informe individualitzat de la participació de cada desocupat en l'itinerari d'inserció i una fitxa firmada pel desocupat, o el seu representant legal, en la qual s'acredite la seua presència en les distintes activitats previstes en el projecte.
  
- DNI i targeta de demanda d'ocupació del treballador.
  
- Acreditació de la condició de discapacitat i del corresponent grau de minusvalidesa del treballador. En el cas de pensionistes de la Seguretat Social, s'acreditarà mitjançant una resolució de l'Institut Nacional de la Seguretat Social (INSS) que reconega la situació d'incapacitat permanent total, absoluta o gran invalidesa, i, en el cas de pensionistes de classes passives, mitjançant una resolució de reconeixement de la pensió de jubilació o de retir per incapacitat permanent per al servici o inutilitat per classes passives del Ministeri d'Economia i Hisenda o de l'òrgan de procedència del funcionari.
  
4. Es podran lliurar bestretes de les ajudes en els termes i límits establits en el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991; concretament, la subvenció corresponent a la primera anualitat es podrà pagar de forma anticipada fins al 100% de l'import de l'ajuda d'aquest període amb l'acreditació prèvia de la incorporació del 50% dels participants amb el corresponent certificat d'inici.
  
L'import de l'ajuda corresponent a la segona anualitat es lliurarà en 2007 i podrà efectuar-se un pagament anticipat fins al 40% de l'import de la subvenció corresponent a aquesta anualitat per a les entitats que no tinguen cap deute pendent respecte de l'import de l'ajuda anticipat per al 2006 i puguen acreditar el compliment del 20% dels objectius d'inserció del projecte.
  
En tot cas, la liquidació final de la subvenció concedida s'efectuarà en 2007 per al Pla Integral d'Ocupació per a Persones amb Discapacitat i al febrer de 2008 per al Pla Integral d'Ocupació amb Suport, i s'ajustarà la quantia que haja de percebre l'entitat després de l'acreditació definitiva dels objectius d'inserció aconseguits, amb el reintegrament de les quantitats indegudament percebudes.
  
5. Els directors territorials d'Ocupació del Servef, per delegació de la directora general del Servef, seran els competents per al reconeixement de l'obligació i la proposta de pagament de l'ajuda concedida.
  
6. En tot cas la justificació de la subvenció es regirà pel que disposa l'article 30 de la Llei 38/2003, de 17 de novembre, General de Subvencions.
  
Article 17. Obligacions del beneficiari
  
Sense perjuí del que disposa l'article 14 de la Llei 38/2003, de 17 de novembre, General de Subvencions, són obligacions del beneficiari:
  
1. Acreditar la realització de l'activitat que fonamenta la concessió de l'ajuda i el compliment dels requisits i les condicions que determinen la concessió.
  
2. Facilitar les dades i la informació, en qüestions relacionades amb les subvencions concedides, requerides pel Servef, així com comunicar-li les incidències i les variacions que es produïsquen en relació amb aquelles.
  
3. Complir les obligacions imposades per la legislació específica aplicable.
  
4. Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.
  
5. A efectes de difusió pública, s'indicarà que el projecte ha sigut finançat pel Fons Social Europeu d'acord amb el que preveu el Reglament CCE núm. 1.159/2000, de 30 de maig, de la Comissió, sobre les activitats d'informació i publicitat que han de dur a terme els estats membres en relació amb les intervencions dels fons estructurals.
  
6. Emetre, a instàncies de l'interessat, el certificat a què es refereix l'article 6.5.
  
CAPÍTOL IV
  
Subvencions adreçades a les entitats ocupadores
  
Article 18. Presentació de sol·licituds, documentació i termini
  
1. Les entitats promotores dels itineraris d'inserció col·laboraran en la presentació de la sol·licitud de les entitats ocupadores, en un imprés normalitzat, junt amb la documentació requerida, en les direccions territorials d'Ocupació del Servef, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Amb caràcter general, a la sol·licitud caldrà adjuntar-hi els documents que s'indiquen tot seguit:
  
a) Documentació acreditativa i identificativa de l'entitat sol·licitant i del seu representant legal. Les entitats sense ànim de lucre hauran de presentar una còpia compulsada de l'escriptura pública de constitució i dels estatuts on conste que disposen de personalitat jurídica i no tenen fins lucratius. S'exceptua les administracions locals o entitats públiques de la presentació d'aquestos documents, entenent a efectes d'aquesta ordre per administracions públiques i entitats de dret públic, les administracions i les entitats a què es refereix l'article 2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú..
  
b) Documentació acreditativa de trobar-se el sol·licitant al corrent en les obligacions tributàries i de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV de 21 de juny de 1996), la validesa de la qual haurà d'estendre's al moment de l'atorgament de l'ajuda. Entre aquesta documentació, i només respecte d'aquella que corresponga a l'Agència Estatal Tributària, haurà d'aportar-se:
  
- Autorització expressa al Servici Valencià d'Ocupació i Formació per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'emplenament del corresponent model normalitzat.
  
- En el cas de falta d'autorització, haurà de presentar-se un certificat d'estar al corrent en el compliment de les obligacions tributàries, la validesa del qual haurà d'estendre's a la data d'acabament del termini de presentació de sol·licituds.
  
c) A més del que preveu l'apartat anterior, s'aportarà declaració responsable de no estar inclosos en les altres prohibicions per a obtenir la condició de beneficiari, assenyalades en els apartats 3.3.1 i 3.3.2 de l'article 3 de l'ordre.
  
d) Dades de domiciliació bancària en el model normalitzat (fitxa de manteniment de tercers), en dos exemplars originals.
  
e) Còpia compulsada del contracte de treball que dóna lloc a l'ajuda, comunicat com cal al centre Servef, i alta del treballador en la Seguretat Social. En el cas de contractes temporals efectuats per obra o servici, haurà d'aportar-se, a més, document justificatiu de la duració final del contracte a efectes de constatar l'adequació als mínims establits en la present Ordre. Per als contractes subscrits l'any anterior al que se sol·licita l'ajuda, d'acord amb els terminis de sol·licitud arreplegats en l'apartat 5 d'aquest article, haurà d'aportar-se un certificat de vida laboral que acredite el manteniment del contracte per al qual se sol·licita l'ajuda.
  
f) Acreditació de la data d'inscripció en els centres Servef com a desocupat del participant en l'itinerari, mitjançant l'aportació de la targeta de demanda d'ocupació.
  
g) Acreditació de la condició de discapacitat i del corresponent grau de minusvalidesa del treballador. En el cas de pensionistes de la Seguretat Social, s'acreditarà mitjançant una resolució de l'Institut Nacional de la Seguretat Social (INSS) que reconega la situació d'incapacitat permanent total, absoluta o gran invalidesa, i, en el cas de pensionistes de classes passives, mitjançant una resolució de reconeixement de la pensió de jubilació o de retir per incapacitat permanent per al servici o inutilitat per classes passives del Ministeri d'Economia i Hisenda o de l'òrgan de procedència del funcionari.
  
h) Declaració responsable que les contractacions realitzades no estan compreses en els casos previstos en l'article que arreplega les exclusions.
  
i) Declaració responsable del compliment de la normativa sobre integració laboral de persones amb discapacitat o, si és el cas, l'exempció d'aquesta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatut de les Persones amb Discapacitat.
  
j) Consentiment exprés, per part del beneficiari, que autoritze el Servef a demanar davant de la Seguretat Social la informació a què es refereixen els articles d'aquesta ordre:
  
k) Certificat de l'entitat promotora del projecte en què s'acredite que la contractació del treballador s'ha dut a terme amb la seua col·laboració.
  
l) En el cas que l'entitat ocupadora siga una empresa, persona física o jurídica, amb independència de la seua forma jurídica, declaració responsable referida a les ajudes subjectes al règim de minimis rebudes per l'entitat durant els últims tres anys, comptats des de la primera ajuda obtinguda, amb indicació de l'import, organisme, data de concessió i règim d'ajudes en què s'emparava, o, si és el cas, declaració responsable de no haver rebut cap ajuda per a les ajudes a la contractació temporal subvencionables d'acord amb la present convocatòria.
  
3. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que, d'acord amb aquesta ordre, resulte exigible, es requerirà l'interessat, tal com estableix l'article 71.1, perquè en el termini de 10 dies esmene la falta o aporte els documents preceptius, amb indicació que, si així no ho fera, es considerarà que desisteix de la seua petició, i s'arxivarà la sol·licitud en els termes previstos en l'article 42 de l'esmentada llei.
  
4. L'administració podrà demanar de la persona o l'entitat sol·licitant l'aportació addicional d'altres documents o dades aclaridores que considere necessaris per a resoldre millor la sol·licitud presentada.
  
5. Les sol·licituds de les ajudes corresponents als contractes subscrits amb els treballadors enviats per les entitats promotores hauran de presentar-se en els dos mesos següents a la formalització del contracte i, en tot cas, dins de les següents dates límit:
  
a) Fins al 20 de novembre de 2006 per als contractes celebrats fins al 31 d'octubre de 2006.
  
b) Del 2 de gener al 31 d'octubre de 2007 per als contractes subscrits en aquest segon any, així com per a les transformacions de contractes temporals i el manteniment de contractes subscrits els dos últims mesos de 2006.
  
c) Per al Pla d'Ocupació amb Suport, les sol·licituds d'ajudes relatives al manteniment dels contractes i les transformacions de contractes temporals que se subscriguen a partir del 31 d'octubre de 2007, es presentaran en el mes de gener de l'any següent.
  
Article 19. Criteris per a la concessió de les ajudes a les entitats ocupadores
  
Les ajudes s'atorgaran fins a exhaurir el crèdit disponible segons l'ordre en què la sol·licitud haja tingut entrada en qualsevol dels registres d'entrada, sempre que es complisquen els requisits exigits en aquesta ordre i s'aporte la totalitat de la documentació establida en l'article anterior.
  
De conformitat amb el que disposa l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, en cas d'empat tindran preferència les empreses que acrediten un major grau de compromís amb la inserció laboral d'aquest tipus de treballadors en els termes previstos per l'article de referència.
  
Article 20. Requisits de les entitats ocupadores
  
D'acord amb el que disposa l'article 13 de la Llei 38/2003, de 17 de novembre, General de Subvencions, les ocupadores hauran de complir els requisits previstos en l'article 3.2 i 3 de la present ordre.
  
D'altra banda, les entitats ocupadores hauran de complir els requisits següents:
  
a) No haver sigut excloses de l'accés als beneficis derivats de l'aplicació dels programes d'ocupació per la comissió d'infraccions molt greus, de conformitat amb el que preveu l'article 46.2 del Text Refós de la Llei d'Infraccions i Sancions en l'Ordre Social, aprovat pel Reial Decret Legislatiu 5/2000, de 4 d'agost.
  
b) Acreditar el compliment de la normativa sobre integració laboral de persones amb discapacitat o, si és el cas, l'exempció d'aquesta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatut de les Persones amb Discapacitat.
  
Article 21. Exclusions
  
Queden exclosos de les ajudes regulades en la present Ordre els casos següents:
  
1. Relacions laborals de caràcter especial previstes en l'article 2.1 del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, i la resta de disposicions reglamentàries.
  
2. Contractacions que afecten el cònjuge, ascendents, descendents i resta de parents, per consanguinitat o afinitat, fins al segon grau inclusivament, de l'empresari o dels qui exercisquen càrrecs de direcció o siguen membres dels òrgans d'administració de les empreses que revisten la forma jurídica de societat o de les entitats privades sense ànim de lucre, així com les que es produïsquen amb aquestos últims.
  
3. Contractacions realitzades amb treballadors que en els 24 mesos anteriors a la data de contractació hagueren prestat servicis en la mateixa entitat ocupadora mitjançant un contracte per temps indefinit.
  
El que disposa el paràgraf anterior serà també d'aplicació en el cas de vinculació laboral del treballador, en els 24 mesos anteriors a la contractació subvencionable, amb empreses a què el sol·licitant dels beneficis haja succeït en virtut del que estableix l'article 44 Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març.
  
4. Treballadors que hagen finalitzat la seua relació laboral de caràcter indefinit en un termini de tres mesos anterior a la formalització del contracte.
  
Les exclusions previstes en aquest apartat i en el precedent no s'aplicaran quan es tracte d'incapacitats sobrevingudes durant el període de tres o vint-i-quatre mesos indicats anteriorment.
  
5. Les contractacions realitzades per les empreses de treball temporal per a la posada a disposició del treballador contractat per a prestar servicis en empreses usuàries.
  
Article 22. Incompatibilitats
  
1. Les ajudes establides en aquest capítol són incompatibles amb qualssevol altres ajudes contingudes en els programes de foment d'ocupació de la Generalitat Valenciana o de l'estat que tinguen el mateix objecte, excepte les bonificacions de quotes a la Seguretat Social.
  
2. Les entitats promotores dels itineraris d'inserció no podran rebre ajuda com a entitat ocupadora respecte dels desocupats participants en el pla o els plans que promoguen i que siguen objecte d'ajuda.
  
Article 23. Justificació i liquidació de les ajudes
  
L'ajuda concedida es liquidarà en una sola vegada amb la presentació dels contractes de treball en els termes previstos en aquesta ordre.
  
Article 24. Obligacions de les entitats ocupadores
  
Amb independència de les obligacions específiques previstes en l'article 14 de la Llei 38/2003, de 17 de novembre, General de Subvencions, en aquesta ordre i de les que, si és el cas, expressament s'arrepleguen en la resolució de concessió, són exigibles les següents obligacions genèriques per als ocupadors, sense perjuí de què la normativa laboral vigent estableix i que a continuació s'indiquen:
  
1. Formalització dels contractes de treball per escrit.
  
2. Realitzar l'activitat o adoptar el comportament que fonamente la concessió de subvenció en la forma i els terminis establits.
  
3. Justificar davant de l'òrgan concedent la realització de l'activitat o l'adopció del comportament, així com el compliment dels requisits i les condicions que determine la concessió.
  
4. En el cas que el treballador contractat cause baixa en l'empresa, aquesta tindrà l'obligació de substituir-lo en el termini d'un mes per un altre dels participants en el Pla, o si no n'hi ha, que reunisca els requisits per a poder ser participant del pla d'ocupació que es tracte, en les mateixes condicions contractuals que tenia el treballador substituït. La substitució haurà de ser comunicada a l'òrgan que va concedir la subvenció en termini no superior a 15 dies des de la substitució. Si la baixa es produeix abans de la resolució de concessió, decaurà el dret a la sol·licitud presentada.
  
5. Mantenir els llocs de treball creats i subvencionats un mínim de tres anys, o de dos si es tracta d'una pime. L'ocupació creada haurà de suposar un increment net del nombre de treballadors tant en l'establiment com en l'empresa afectada, en comparació amb la mitjana dels 12 mesos anteriors.
  
6. Facilitar les dades i la informació, en qüestions relacionades amb les subvencions concedides, requerits pel Servef, així com comunicar-li les incidències i les variacions que es produïsquen en relació amb aquelles.
  
7. Per ser ajudes finançades pel Fons Social Europeu, el beneficiari estarà subjecte a les normes d'informació i publicitat que el Reglament (CE) número 1.159/2000, de 30 de maig de 2000, de la Comissió, sobre activitats d'informació i publicitat que han de dur a terme pels estats membres en relació amb les intervencions dels fons estructurals. A aquestos efectes haurà de disposar dels llibres comptables, els registres diligenciats i la resta de documents auditats com cal, en els termes exigits per la legislació mercantil i sectorial aplicable al beneficiari en cada cas. Així mateix està obligat a conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control. De la mateixa manera, el beneficiari ha de complir l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.
  
8. La presentació de sol·licituds a l'empara d'aquesta convocatòria suposa la prestació del consentiment, per part del beneficiari, perquè el Servef puga sol·licitar dels òrgans competents de la Seguretat Social la informació estrictament necessària per a comprovar els aspectes a què es refereix aquesta ordre en relació amb el compliment de les obligacions d'estar al corrent en el pagament de les quotes i el manteniment dels llocs de treball subvencionats.
  
9. Correspon únicament a l'entitat ocupadora l'obligació de reintegrar l'ajuda rebuda per la contractació en el cas que s'incomplisquen les obligacions establides en aquest article.
  
10. Emetre, a instàncies de l'interessat, el certificat a què es refereix l'article 6.7.
  
Disposicions addicionals
  
Primera
  
La present convocatòria està condicionada a l'existència en els pressupostos econòmics dels anys 2006 i 2007, de crèdit adequat i suficient per a això, i s'hauran de publicar en el Diari Oficial de la Generalitat Valenciana a aquest efecte, les resolucions de la secretària autonòmica d'Ocupació, directora general del Servef, en les quals es determine l'aplicació pressupostària i la quantia màxima que servisca de suport per a cada anualitat.
  
Segona
  
Els models normalitzats a què s'al·ludeix en la present ordre es troben a disposició de les entitats sol·licitants en la direcció d'Internet «http://www.servef.es», i en les direccions territorials d'Ocupació del Servef.
  
Tercera
  
En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració de la Generalitat Valenciana, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser adreçats, la identificació del procediment en què estiguen, i que no hagen transcorregut mes de cinc anys des de l'acabament del procediment a què corresponguen.
  
En els casos d'impossibilitat material d'obtenir el document, l'òrgan competent podrà requerir al sol·licitant que el presente o, si no n'hi ha, que acredite per uns altres mitjans dels requisits a què es refereix el document.
  
Quarta
  
Les ajudes que es concedisquen a l'empara de la present ordre tindran la consideració de subvencions públiques; per als aspectes que no regula aquesta ordre, hi valdran els preceptes en vigor del Text Refós de la Llei d'Hisenda Pública de la Generalitat Valenciana i els preceptes de caràcter bàsic de la Llei 38/2003, de 17 de novembre, General de subvencions, de conformitat amb el que disposa l'apartat primer de la disposició final primera d'aquesta última llei.
  
Cinquena
  
Les entitats ocupadores que mantinguen els contractes no subvencionats subscrits amb desocupats que participen en el Pla Integral d'Ocupació amb Suport, 2004-2005, sempre que aquestes entitats complisquen els requisits establits en aquesta ordre i que les contractacions s'hagen realitzat d'acord amb les previsions de l'Ordre de 30 de desembre de 2003, de la Conselleria d'Economia, Hisenda i Ocupació.
  
El procediment per a la sol·licitud i concessió d'aquestes ajudes, així com els requisits a complir per les entitats ocupadores sol·licitants, com a beneficiàries de subvencions públiques, es regiran pel que disposa la present convocatòria.
  
No obstant el que preveu el paràgraf anterior, l'import de les ajudes i els requisits exigits en el contracte i als desocupats contractats es regiran per el que disposa l'Ordre de 30 de desembre de 2003, de la Conselleria d'Economia, Hisenda i Ocupació.
  
Disposicions finals
  
Primera
  
Es faculta la directora general del Servef per a dictar totes les instruccions que siguen necessàries per a l'execució i el desenvolupament del que disposa aquesta ordre, i es delega en ella la competència per a l'ampliació dels terminis de presentació d'instàncies i justificacions, amb caràcter excepcional, sempre que concórreguen en l'expedient circumstàncies motivades com cal que impossibiliten la presentació de la justificació en els terminis assenyalats en la present Ordre. La directora general del Servef podrà autoritzar l'ampliació dels terminis fins a la data de tancament de l'exercici pressupostari corresponent, dins dels límits legalment establits.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Contra el present acte, que esgota la via administrativa, els interessats podran interposar-hi un recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa, o, potestativament, un recurs de reposició davant de l'òrgan que va dictar la resolució en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercitar-ne, si és el cas, qualsevol altre que consideren procedent. Quan la interessada siga una administració local, podrà efectuar un requeriment previ a la interposició del recurs contenciós administratiu, davant de l'òrgan competent, en el termini de dos mesos que es computaran a partir del dia següent al de la publicació, en els termes previstos en l'article 44 de la Llei 29/1998.
  
València, 29 de desembre de 2005
  
El conseller d'Economia, Hisenda i Ocupació,
  
GERARDO CAMPS DEVESA